BODOLAND रादाब: बाक्सा, 17 सेप्तेम्बर: बोसोरफ्रोमबो खुंबोबाय थानाय बादियै बे बोसोरावबो अख्रां The Sky नि बानजायनायाव बाक्सा जिल्लानि तामुलपुर सोरजिनि फुंखा बानगुरियाव फैगौ 5 आरो 6 नभेम्बर खालाराव साननैनि हाबाफारिजों बाथि बुरखां दिन्थिगासे थुनफावथाइ बादायलायानाय हाबाफारिखौ खुंफुंनो थि खालामनाय जादों । एम अख्रां बर’या फोरमायथिनाय बादिब्ला फरायसालि, फरायसालिमा, मुलुक सोलोंसालि, क्लाब, हानजा, गौथुमनि अनगायैबो गामियारि आफाद, गासैबो हालामनि बर’फोरानो बे थुनफावथाइयाव बाहागो लानो हागोन । अख्रां The Sky नि बानजायनायाव खुंफुंजानो गोनां 5 थि बुरखां दिन्थिगासे थुनफावथाइयाव बाहागो लानो गोसो गुदुं हानजाफोरा फैगौ 15 अक्टबरनि सिगांयावनो मुंखौ थिसनफैनो नांगोन मानोना 15 अक्टबरया मुं थिसननायनि जोबथा खालार जागोन होनना फोरमायथियो । बेजों लोगोसेनो थुनफावथाइ बादायलायनायनि माखासे नेमखान्थिफोरखौ अख्रां The Sky या फोसावनाय बादियै थुनफावथाइनि आयदाया द्रागसखौ लानानै दिन्थिनो नांगोन । थुनफावथाइनि लावथाइ सल’या 25 मिनिटनि बारा गोलाव जानो मोननाय नंङा, जौसांयाव मोनसे बादायारि हानजानिफ्राय सा 3 नि खम आरो सा 5 नि बारा थानो मोननाय नंङा होनना फोरमायथिदों । मख’नो नांगोनदि अख्रां The Sky नि बानजायनायाव खुंफुंजानो गोनां बुरखां दिन्थिगासे थुनफावथाइयाव देरहागिरि हानजानो सेथि बान्था महरै 22,222 रांजों लोगोसेनो मान बिलाइ, नैथि बान्था महरै 17,777 रांजों लोगोसेनो मान बिलाइ आरो थामथि बान्था महरै 12,222 रांजों लोगोसेनो मान बिलाइ बेनि अनगायैबो साबसिन बिथोनगिरि, साबसिन फावखुंगुर आरो साबसिन फावखुंग्रि सायख’नाय जागोनखौबो फोरमायथिदों एम अख्रां बर’या । बे थुनफावथाइनि बागै गुवारै मिथिनो थाखाय +917399409826 नाम्बाराव जगा जग खालामनो थाखाय जानबुं नाम्बारखौ फोसावनाय जादों ।